**Virtuális ösztöndíjas-konferencia Pécsett**

**Kiemelkedő kutatói, alkotói eredményeket mutatnak be, rendhagyó módon online konferencián, virtuális szekciókban a Pécsi Tudományegyetem kétnapos ÚNKP Konferenciáján.**

A **Pécsi Tudományegyetem** kiváló hallgatói, oktatói, kutatói a több témakörben kiírt ösztöndíjpályázatokat magában foglaló **Új Nemzeti Kiválóság Program** keretében idén **332 millió Ft** összegű támogatást nyertek el.

Egyetemünkön összesen **162 fő** eredményes kutatási és alkotói tevékenységet folytató alap-, mester- vagy doktori hallgató, doktorjelölt, valamint fiatal oktató, kutató nyert jelentős, presztízs értékű ösztöndíjat szakmai munkájának kibontakoztatásához. A program az ösztöndíjakon felül kutatásaik végzéséhez felhasználható összeget is biztosít.

A támogatásból megvalósuló kutatási, alkotói eredményeket az előző éveknek megfelelően intézményi ÚNKP konferencián is bemutatják az ösztöndíjasok, az előadások a jelenlegi veszélyhelyzetre való tekintettel az online térben valósulnak meg **2020. május 19-20.** között.

A konferenciát a Pécsi Tudományegyetem Rektori Kabinetjén belül működő Kutatás- és Innovációfejlesztési Főosztály munkatársai szervezik, akik ezúttal **virtuális szekciókat**, termeket alakítottak ki, ahol egy-egy tématerület képviselői, szakmai levezető elnökök irányításával mutathatják be kutatásaikat, vitathatják meg eredményeiket.

**További információ:**

Dr. Erostyák János

tehetséggondozásért felelős rektori szaktanácsadó

+36309142910

erostyak@fizika.ttk.pte.hu